Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1257/1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η πράξη προσχώρησης έχει προβλέψει για τα νέα κράτη μέλη το μέτρο «τήρηση των κοινοτικών προδιαγραφών» που χρηματοδοτείται από το ΕΓΤΠΕ, τμήμα εγγυήσεων και στοχεύει στην προσαρμογή στους κανόνες που έχουν καθοριστεί από την Κοινότητα στους τομείς του περιβάλλοντος, της δημόσιας υγείας, της υγείας των ζώων, του φυτοϋγειονομικού τομέα, της καλής διαβίωσης των ζώων και της ασφάλειας στην εργασία έως ότου εφαρμοστεί η προδιαγραφή.

Σκοπός είναι να στηριχθούν οι γεωργοί που προσπαθούν να τηρήσουν τις προδιαγραφές κατά τη διάρκεια της μεταβατικής περιόδου που έχει χορηγηθεί παραχωρώντας τους ενίσχυση για να αντισταθμιστούν οι δαπάνες από την εφαρμογή των προδιαγραφών.

Η αναμόρφωση της ΚΓΠ εισήγαγε το μέτρο «τήρηση των προδιαγραφών» για να βοηθήσει τους γεωργούς να προσαρμοστούν στις δαπάνες εκμετάλλευσης που προκύπτουν από τις νεοεισαγόμενες κοινοτικές προδιαγραφές.

Η πρόταση της Επιτροπής για την προσαρμογή της πράξης προσχώρησης στην αναμόρφωση της ΚΓΠ που διαβιβάστηκε στις 29 Οκτωβρίου 2003 στο Συμβούλιο και στο Ευρωπαϊκό Κοινοβούλιο καταργεί το μέτρο «τήρηση των κοινοτικών προδιαγραφών» ώστε να αποφευχθεί οποιαδήποτε διπλή χρήση και διατηρεί με το νέο μέτρο «τήρηση των προδιαγραφών» τις δυνατότητες που προσφέρονται στα νέα κράτη μέλη.

Εντούτοις πολλά νέα κράτη μέλη έχουν επιφυλάξει σημαντικά ποσά στο πλαίσιο της χορηγήσεώς τους για τη γεωργική ανάπτυξη του ΕΓΤΠΕ, τμήμα εγγυήσεων για να καλύψουν τις επενδύσεις στο αγρόκτημα με σκοπό να προσαρμοστούν στις κοινοτικές προδιαγραφές στον τομέα του περιβάλλοντος παρά να προβλέψουν τη δαπάνη αυτή στη χορήγηση του ΕΓΤΠΕ, τμήμα προσανατολισμού. Λαμβάνοντας υπόψη το προχωρημένο στάδιο των συζητήσεων όσον αφορά τη χρήση των ποσών των Διαρθρωτικών Ταμείων, στο παρόν στάδιο φαίνεται δύσκολο να αυξήσουν τους διαθέσιμους πόρους τους προκειμένου να χρηματοδοτήσουν την τήρηση των προδιαγραφών. Ωστόσο, η επιτάχυνση της τηρήσεως των κοινοτικών προδιαγραφών, ειδικότερα στον περιβαλλοντικό τομέα συνιστά προτεραιότητα για την Ένωση.

Θα έπρεπε συνεπώς να εισαχθεί συμπληρωματική παρέκκλιση στα πλαίσια του κανονισμού (ΕΚ) αριθ. 1257/1999 του Συμβουλίου για να μπορέσουν τα νέα κράτη μέλη να λάβουν υπόψη τις δαπάνες επενδύσεων υπό ορισμένους όρους όταν αυτά καθορίζουν το ύψος της ετήσιας στήριξης δυνάμει του μέτρου «τήρηση των προδιαγραφών».

Αυτή η προσωρινή παρέκκλιση περιορίζεται για την περίοδο προγραμματισμού 2004-2006.

Το προτεινόμενο μέτρο δεν συνεπάγεται συμπληρωματικές δαπάνες για τον κοινοτικό προϋπολογισμό. Επιτρέπει την εφαρμογή των διατάξεων όσον αφορά την «τήρηση των προδιαγραφών» στα νέα κράτη μέλη. Θα χρηματοδοτηθεί από τα κονδύλια που έχουν θεσπιστεί για τα νέα κράτη μέλη για την περίοδο 2004-2006.

2003/0312 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1257/1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως τα άρθρα 36 και 37,

την πρόταση της Επιτροπής,

τη γνώμη του Ευρωπαϊκή Κοινοβουλίου,

τη γνώμη της Ευρωπαϊκήτ Οικονομικής και Κοινωνικής Επιτροπής,

τη γνώμη της Επιτροπής των Περιφερειών,

Εκτιμώντας τα εξής:

(1) Το κεφάλαιο Vα του κανονισμού (ΕΚ) αριθ. 1257/1999 του Συμβουλίου [1] προβλέπει μέτρο στήριξης για να ενισχυθούν οι γεωργοί που τηρούν τις νεοεισαχθείσες περιοριστικές προδιαγραφές.

[1] ΕΕ L 160 της 26.6.1999, σ. 80. Κανονισμός όπως τροποποιήθηκε τελευταία από την απόφαση ..... της ... για την προσαρμογή της πράξης προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας (ΕΕ L ... της ..., σ. ...)

(2) Μετά την προσχώρηση, οι γεωργοί της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας πρέπει να αντιμετωπίσουν πολλές νέες προδιαγραφές που βασίζονται στην κοινοτική νομοθεσία τις οποίες πρέπει να τηρήσουν αμέσως μετά την ημερομηνία προσχώρησης ή σε μια μεταγενέστερη ημερομηνία. Φαίνεται ότι είναι απαραίτητη μια στήριξη για να καλύψει τουλάχιστον μέρος των δαπανών των αναγκαίων επενδύσεων για να διασφαλιστεί η τήρηση των προδιαγραφών. Πρέπει συνεπώς να προβλεφθούν ειδικές παρεκκλητικές διατάξεις για την εφαρμογή του μέτρου «τήρηση των προδιαγραφών» στα νέα κράτη μέλη.

(3) Πρέπει συνεπώς να τροποποιηθεί ο κανονισμός (ΕΚ) αριθ. 1257/1999,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 33γ του κανονισμού (ΕΚ) αριθ. 1257/1999, παρεμβάλλεται η εξής παράγραφος 2β:

« 2β. Κατά παρέκκλιση από τα άρθρα 21α, 21β και 21γ μπορούν να ληφθούν υπόψη για τον καθορισμό του ετήσιου επιπέδου στήριξης, οι δαπάνες που συνδέονται με τις αναγκαίες επενδύσεις για την τήρηση μιας προδιαγραφής που έχει καθοριστεί από την Κοινότητα πριν από την ημερομηνία προσχώρησης και η οποία είναι περιοριστική για το γεωργό από αυτή την ημερομηνία ή από μια μεταγενέστερη ημερομηνία. Η δυνατότητα αυτή περιορίζεται στα δύο πρώτα έτη της περιόδου στήριξης, μέχρις εξαντλήσεως του ετησίου ορίου ανά εκμετάλλευση που έχει καθοριστεί στο παράρτημα Ι. Κατά τη διάρκεια αυτής της περιόδου επενδύσεων, δεν εφαρμόζεται η προοδευτική μείωση που προβλέπεται στο άρθρο 21γ. Οι απώλειες εισοδημάτων και οι συμπληρωματικές δαπάνες που απορρέουν από την τήρηση της προδιαγραφής θα ληφθούν υπόψη μετά την περίοδο επενδύσεως.

Οι επενδύσεις που στηρίζονται δυνάμει του πρώτου εδαφίου δεν είναι επιλέξιμες για τη στήριξη που προβλέπεται στο κεφάλαιο Ι. »

Άρθρο 2

Ο παρών κανονισμός αρχίζει να ισχύει την 1η Μαΐου 2004, με την επιφύλαξη της ενάρξεως ισχύος της πράξης προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος